Иван Вазов
Черногорска песен

chitanka.info

Цяло село ми празнува,

всякъде се песен чува.

Нику лани се родили

два близнака, рожби мили.

На година са станали,

вси роднини се събрали;

вси роднини, вси стареи,

вси юнаци, вси войводи.

Майка стара е турнала

пред децата два кинжала,

два кинжала, две игралки,

два дивита, две писалки,

две кесии с минци нови,

две ми саби, два пищови.

Иво взел ми е пищова,

Кръстю взел е сабя нова.

Цяло село ми празнува,

всякъде се песен чува.

Нико има два близнака,

два войника, два юнака.

1881

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.